钦定古今图书集成/明伦汇编/官常典/第355卷 > 刘士元
## 钦定古今图书集成/明伦汇编/官常典/第355卷 > 刘士元

按《明外史张文明传》：“刘士元，彭县人。官御史，巡按畿
辅。正德十三年，帝猎古北口，将招朵颜卫花当把儿
孙等纳质燕劳，士元陈四不可。先是，帝幸河西务，指
挥黄勋假供奉扰民，士元按之，勋惧，逃赴行在，因嬖
幸谮于帝云：士元闻驾至，令民间尽嫁其女，藏匿妇
人。帝怒，命裸缚面讯之，野次无杖，取生柳干痛笞之”
四十，几死。囚槛车驰入京，并执知县曹俊等十馀人，
同系诏狱。都御史王璟及科道陈霑、牛天麟等交章
论救，不报，谪麟山驿丞。世宗立，复故官，出为湖州知
府。迁湖广副使。修《荒政》，积粟百万馀石。事闻，被旌劳。
嘉靖九年屡迁右副都御史，巡抚贵州。居三年罢。